בשקורטוסטן

רפובליקת בשקורטוסטן (גם: בשקיריה; ברוסית: Республика Башкортостан, בבשקירית: Башҡортостан Республикаһы) היא רפובליקה בפדרציה הרוסית במרכז הרי אורל. שטח בשקורטוסטן הוא כ־143,600 קמ"ר. אוכלוסייתה: 4,016,481 נפש (2021). בירת הרפובליקה היא אוּפָה. רוב תושביה מוסלמים. בימי הביניים המוקדמים היה האזור שבו שוכנת כיום בשקיריה ערש הולדתם של המדיארים (ההונגרים), וגם כאשר שבטים בודדים, בהנהגתו של הצ'יף ארפאד, נדדו משם למרכז אירופה ויסדו את הונגריה, נותרו מרבית המדיארים שם – באזור שכונה "מאגנה הונגריה" (בלטינית: "הונגריה הגדולה") – עד שהושמדו במאה ה־13 בידי המונגולים. שטחה של בשקורטוסטן היה חלק מהנסיכויות הטטריות שהיו באזור עד שנכבש ב־1554 על ידי איוואן האיום, נסיך מוסקבה. בניגוד לטטרים, הבשקירים לא התנגדו בצורה פעילה בתקופה הראשונה, אך כאשר השלטון ניסה להתערב יותר מדי בחייהם, גזל את אדמותיהם ואכלס אותן בקוזקים (אורנבורג וצ'לייבינסק), הצטרפו הבשקירים למספר מרידות קוזקים, שהידועה בהן היא מרד ימליאן פוגצ'וב ב־1773–1774, שבעלי בריתו הבכירים היו הבשקירים סלווט יולייב ואביו יולאי אזנלין. לאחר מותו במאסר ועבודות פרך באסטוניה הוכרז סלווט כגיבור לאומי בבשקורטוסטן. סמלה המודרני של בשקורטוסטן כולל את דמותו. לאחר דיכוי מרד פוגצ'וב, הבשקירים כמעט ולא התמרדו עוד והשלימו עם השלטון הרוסי. ב־1918 התאחדו כל הרפובליקות בין אורל לוולגה למדינת אידל אורל, שהכריזה על עצמאותה מרוסיה. בשנת 1919 הצטרפה המדינה לברית המועצות כרפובליקה אוטונומית בפדרציה הרוסית. ב־1990 הפכה הרפובליקה האוטונומית לרפובליקה סובייטית, ולאחר התפרקות ברית המועצות הייתה לרפובליקת בשקורטוסטן. בראש הרפובליקה עומד הנשיא. הנשיא הראשון, מורטזה רחימוב, כיהן מ־17 בדצמבר 1993 ועד ליולי 2010, אז הוחלף על ידי רוסטם חמיטוב. הנשיא נבחר לתקופת כהונה של חמש שנים. בהתאם לצו נשיאותי של דמיטרי מדבדב ראשי הרפובליקות המרכיבות את רוסיה לא יכולים להיקרא "נשיא", ולכן תואר התפקיד הוחלף ל"ראש הרפובליקה". בשנת 2014 רוסטם חמיטוב ניצח בבחירות בפעם השנייה. לרפובליקה פרלמנט (קורולטאי) בן 120 מושבים שנבחר כל חמש שנים. בבחירות שהתקיימו בשנת 2013 רוסיה המאוחדת זכתה ב־88 מושבים. הרפובליקה נמצאת במרכזו של מזרח החלק האירופאי של רוסיה והיא הרפובליקה השנייה בגודלה ברוסיה באירופה. בין שאר הסובייקטים בפדרציה היא במקום ה־30. היא גובלת מצפון במחוז סברדלובסק, במחוז פרם ובאודמורטיה, ממערב ברפובליקת טטרסטן, מדרום ודרום-מערב במחוז אורנבורג וממזרח במחוז צ'ליאבינסק. הנהרות החשובים העוברים ברפובליקה הם קמה ויובליו בליה ואופה. קמה עצמו הוא יובלו של הוולגה, הזורם לים הכספי. הנקודה הגבוהה ביותר הר יאמנטאו מגיע לגובה של 1640 מ'. האוכלוסייה מורכבת מרוסים, המהווים 37% מהאוכלוסייה (בהתאם לנתונים לשנת 2020), בשקירים, המהווים 31% מהאוכלוסייה, טטרים, המהווים 24% מהאוכלוסייה, ועמי וולגה־אורל נוספים, בהם מרי, אודמורטים, מורדבינים (כ־6% בסך הכל) וגם אוקראינים. בעיר הבירה רוסים מהווים כ-47% מהתושבים. כ־67% מאוכלוסיית האזור הם מוסלמים סונים. בתקופת ברית המועצות פעלו שם 15 מסגדים בלבד. נכון להיום פועלים כ־1,000 מסגדים. בסוף שנות ה־20, ביוזמת גאולוג רוסי בשם איוואן גובקין החלו חיפושי נפט שהצליחו לגלות עתודות נפט גדולות במיוחד. רוב כלכלתה מבוססת על ענף זה, אם כי בכפרים בשקירים רבים ממשיכים לעסוק בחקלאות ובמיוחד ברעיית צאן. חצי מהמפעלים נמצאים בעיר הבירה אופה. לאחר שבשנות הקומוניזם דוכאו חיי הדת היהודיים במקום, שבה הקהילה לפרוח בשנים האחרונות. בבשקורטוסטן כ־10,000 יהודים. בראש הקהילה עומד הרב דן קריצ'בסקי, שליח חב"ד לבירה אופה. במסגרת פעילותו הוקמו בתי יתומים, גני ילדים, בתי ספר ומרכז קהילתי. מדיה וקבצים בנושא בשקורטוסטן בוויקישיתוף אתר האינטרנט הרשמי של בשקורטוסטן (ברוסית) הפורטל הרשמי של בשקורטוסטן כתבה על ביקורו של הנשיא רחימוב במרכז הקהילתי היהודי שבאופה בשקורטוסטן, באתר אנציקלופדיה בריטניקה (באנגלית) "Arena: Atlas of Religions and Nationalities in Russia". Sreda, 2012. 2012 Arena Atlas Religion Maps. "Ogonek", № 34 (5243), 27/08/2012. Retrieved 21/04/2017. Archived. "islamonline.com". נבדק ב-24 בינואר 2016. {{cite web}}: (עזרה) כמות היהודים שאינם דתיים אינה ידועה. אזרחים רבים ברוסיה אינם מזדהים עם כל דת, ביניהם גם יהודים.